Na temelju članka 48. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), članaka 36. Statuta Općine Vladislavci (“Službeni glasnik” , broj 3/18, 18/19 i 2/20) i članka 17. Programa potpora poljoprivredi na području Općine Vladislavci za 2020. godinu („Službeni glasnik“ Općine Vladislavci broj 5/20), po prethodno pribavljenom Mišljenju Ministarstva poljoprivrede (KLASA: 404-01/20-01/33, URBROJ: 525-08/0252-20-2 od 6. svibnja 2020. godine), Općinski načelnik Općine Vladislavci raspisuje

**JAVNI POZIV**

**za dodjelu potpora sukladno Programu potpora poljoprivredi**

**na području Općine Vladislavci za 2020. godinu**

**I. UVOD**

**1. Predmet Javnog poziva:**

1. Predmet ovog Javnog poziva je:

- **dodjela državnih potpora** u poljoprivredi sukladno Programu potpora u poljoprivredi na području Općine Vladislavci za 2020. godinu (u daljnjem tekstu: Program), a u skladu s Uredbom Komisije (EU) br. 702/2014 od 25. lipnja 2014. o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193, 1.7.2014.) i Uredbom Komisije (EU) br. 2019/289 od 19. veljače 2019 o izmjeni Uredbe (EU) br. 702/2014 o proglašenju određenih kategorija potpora u sektoru poljoprivrede i šumarstva te u ruralnim područjima spojivim s unutarnjim tržištem u primjeni članka 107. i 108. Ugovora o funkcioniranju Europske unije (SL L 48, 20.2.2019.) – u daljnjem tekstu: Uredba 702/2014.

- **dodjela potpora male vrijednosti** usklađene sa Uredbom Komisije (EU) br. 1407/2013 od 18. prosinca 2013. godine o primjeni članka 107. i 108. Ugovora o funkcioniranju Europske unije na de minimis potpore – u daljnjem tekstu: Uredba 1407/2013.

2. Program je dostupan na službenim mrežnim stranicama Općine Vladislavci <http://www.opcina-vladislavci.hr/> i u službenim prostorijama Općine Vladislavci.

3. Svrha javnog poziva je dodjela potpora prihvatljivim korisnicima za ulaganja u materijalnu imovinu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom (članak 14. Uredbe 702/2014), potpore za prenošenje znanja i aktivnosti informiranja (članak 21. Uredbe 702/2014), te potpore za prijavu dokumentacije za nacionalne i međunarodne fondove

**2. Definicija pojmova:**

U smislu ovog javnog poziva definiraju se sljedeći pojmovi:

1. "Potpora" podrazumijeva dodjelu namjenskih bespovratnih novčanih sredstava iz proračuna Općine Vladislavci za sufinanciranje aktivnosti koje su predmet javnog poziva.

2. "Podnositelj" je svaki poduzetnik koji podnosi zahtjev za ostvarenje potpore temeljem ovog javnog poziva.

3. "Korisnik" je svaki poduzetnik koja udovoljava uvjetima za dodjelu potpore.

Pojmovi korišteni u ovom javnom pozivu, a sukladno pojmovima iz Programa, imaju jednako značenje kao pojmovi u Uredbi 702/2014.

(1) "potpora" znači svaka mjera koja ispunjava sve kriterije utvrđene u članku 107. stavku 1. Ugovora o funkcioniranju Europske unije (u daljnjem tekstu: Ugovora)

(2) "MSP" ili "mikro, mala i srednja poduzeća" znači poduzetnici koji ispunjavaju kriterije utvrđene u Prilogu I. Uredbe 702/2014;

(3) "sektor poljoprivrede" znači svi poduzetnici koji se bave primarnom poljoprivrednom proizvodnjom, preradom ili stavljanjem na tržište poljoprivrednih proizvoda;

(4) "poljoprivredni proizvod" znači proizvodi navedeni u Prilogu I. Ugovoru, osim proizvoda ribarstva i akvakulture navedenih u Prilogu I. Uredbi (EU) br. 1379/2013 Europskog parlamenta i Vijeća;

(5) "primarna poljoprivredna proizvodnja" znači proizvodnja proizvoda iz tla ili stočarstva navedenih u Prilogu I. Ugovoru bez obavljanja dodatnih radnji kojima bi se promijenila priroda tih proizvoda;

(6) "prerada poljoprivrednih proizvoda" znači svako djelovanje na poljoprivrednom proizvodu čiji je rezultat proizvod koji je i sam poljoprivredni proizvod, osim djelatnosti na poljoprivrednim dobrima koje su neophodne za pripremu životinjskih ili biljnih proizvoda za prvu prodaju;

(7) "stavljanje na tržište poljoprivrednih proizvoda" znači držanje ili izlaganje u cilju prodaje, ponuda na prodaju, isporuka ili bilo koji drugi način stavljanja na tržište, osim prve prodaje preprodavateljima i prerađivačima koju obavlja primarni proizvođač i svih djelatnosti povezanih s pripremom proizvoda za takvu prvu prodaju; prodaja krajnjim potrošačima koju obavlja primarni proizvođač smatra se stavljanjem na tržište poljoprivrednih proizvoda ako se odvija u zasebnim za to predviđenim prostorijama;

(8) "poljoprivredno gospodarstvo" znači jedinica koja se sastoji od zemljišta, prostorija i objekata koji se upotrebljavaju za primarnu poljoprivrednu proizvodnju;

(9) "elementarne nepogode" znači potresi, snježne lavine, odroni tla i poplave, pijavice, uragani, erupcije vulkana i šumski požari prirodnog podrijetla;

(10) "nepovoljne klimatske prilike koje se mogu izjednačiti s elementarnom nepogodom" znači nepovoljni vremenski uvjeti kao što su mraz, oluje i tuča, led, jaka kiša ili suša koja uništava više od 30 % prosječne proizvodnje na temelju:

(a) prethodnog trogodišnjeg razdoblja ili

(b) trogodišnjeg prosjeka temeljenog na prethodnom petogodišnjem razdoblju nakon odbitka najviše i najniže vrijednosti;

(11) "druge nepovoljne klimatske prilike“ znači nepovoljni vremenski uvjeti koji ne ispunjavaju uvjete iz članka 2. stavka 16. Uredbe 701/2014;

(12) "nametnik bilja" znači štetni organizmi kako su definirani u članku 2. stavku 1. točki (e) Direktive Vijeća 2000/29/EZ

(13) "zaštićena životinja" znači svaka životinja koja je zaštićena zakonodavstvom Unije ili nacionalnim zakonodavstvom;

(14) "poduzetnik u teškoćama" znači poduzetnik za kojeg vrijedi najmanje jedna od sljedećih okolnosti:

(a) U slučaju društva s ograničenom odgovornošću (osim MSP-a koji postoji manje od tri godine) ako je više od polovice njegova upisanog temeljnog kapitala izgubljeno zbog prenesenih gubitaka. To se događa kada se odbijanjem prenesenih gubitaka od pričuva (i svih drugih elemenata koji se općenito smatraju dijelom vlastitog kapitala društva) dobije negativan kumulativni iznos koji premašuje polovicu upisanog temeljnog kapitala. Za potrebe ove odredbe "društvo s ograničenom odgovornošću" odnosi se posebno na dvije vrste društava navedene u Prilogu I. Direktivi 2013/34/EU Europskog parlamenta i Vijeća, a "vlasnički kapital" obuhvaća, prema potrebi, sve premije na emitirane dionice;

(b) U slučaju društva u kojem najmanje nekoliko članova snosi neograničenu odgovornost za dug društva (osim MSP-a koji postoji manje od tri godine), ako je više od polovice njegova kapitala navedenog u financijskom izvještaju društva izgubljeno zbog prenesenih gubitaka. Za potrebe ove odredbe "društvo u kojem najmanje nekoliko članova snosi neograničenu odgovornost za dug društva" odnosi se posebno na vrste društva navedene u Prilogu II. Direktivi 2013/34/EU;

(c) ako se nad poduzetnikom provodi cjelokupni stečajni postupak ili on ispunjava kriterije u skladu s nacionalnim pravom da se nad njim provede cjelokupni stečajni postupak na zahtjev vjerovnika;

(d) ako je poduzetnik primio potporu za sanaciju, a još nije nadoknadio zajam ili okončao jamstvo, ili je primio potporu za restrukturiranje, a još je podložan planu restrukturiranja;

(e) u slučaju poduzetnika koji nije MSP, ako je tijekom zadnje dvije godine:

i. omjer knjigovodstvenog duga i kapitala poduzetnika bio veći od 7,5 i

ii. EBITDA koeficijent pokrića kamata poduzetnika bio niži od 1,0;

(15) „materijalna imovina" znači imovina koja se sastoji od zemljišta, građevina i postrojenja te strojeva i opreme;

(16) "nematerijalna imovina" znači imovina koja nema fizički ili financijski oblik, na primjer patenti, licencije, znanje i iskustvo ili druga vrsta intelektualnog vlasništva;

(17) "početak rada na projektu ili aktivnosti" znači početak aktivnosti ili građevinskih radova povezanih s ulaganjem ili prva zakonski obvezujuća obveza za naručivanje opreme ili korištenje usluga ili bilo koja druga obveza koja projekt ili aktivnost čini neopozivima, ovisno o tome što nastupi prije; kupnja zemljišta i pripremni radovi, primjerice ishođenje dozvola i provođenje studija izvedivosti, ne smatraju se početkom radova ili aktivnosti;

(18) „intenzitet potpore" znači bruto iznos potpore izražen kao postotak prihvatljivih troškova, prije odbitka poreza ili drugih naknada;

(19) "datum dodjele potpore" datum na koji je na temelju primjenjivog nacionalnog pravnog režima korisniku dodijeljeno zakonsko pravo na primanje potpore.

**II. KRITERIJI ZA DODJELU SREDSTAVA**

**DIO I**

**Državne potpore usklađene sa Uredbom 702/2014**

**3. Prihvatljivi Korisnici:**

Korisnici mjera mogu biti poljoprivredna gospodarstva upisana u Upisnik poljoprivrednih gospodarstava koja imaju proizvodne kapacitete na području Općine Vladislavci i bez nepodmirenih obveza prema Općini Vladislavci.

Korisnici mjera moraju udovoljavati i ostalim uvjetima propisanim po pojedinim mjerama, a sve u skladu s pojedinim člancima i Prilogom I. Uredbe 702/2014.

**4. Isključenje korisnika:**

1. Temeljem ovog javnog poziva ne mogu se dodijeliti:

a) potpore za djelatnosti povezane s izvozom u treće zemlje ili države članice, to jest potpore izravno povezane s izvezenim količinama, uspostavom i radom distribucijske mreže ili ostalim tekućim troškovima povezanima s izvoznom djelatnošću te

b) potpore uvjetovane time da se prednost daje uporabi domaće robe u odnosu na uvezenu robu.

2. Isključena je dodjela pojedinačne i jednokratne potpore poduzetniku koji podliježe neizvršenom nalogu za povrat sredstava na temelju prethodne odluke Komisije kojom se potpora koju je dodijelila država članica ocjenjuje nezakonitom i nesukladnom s unutarnjim tržištem.

3. Poduzetnicima u teškoćama ne može se odobriti potpora sukladno ovom Programu, osim u sljedećim slučajevima:

a) ukoliko se radi o potpori za uklanjanje štete prouzročene elementarnim nepogodama u sektoru poljoprivrede te

b) ukoliko se radi o potpori za nadoknadu gubitaka uzrokovanih nepovoljnim klimatskim prilikama koje se mogu izjednačiti s elementarnom nepogodom, pod uvjetom da je poduzetnik postao poduzetnik u teškoćama zbog gubitaka ili šteta prouzročenih dotičnom pojavom.

4. Potpora po ovom javnom pozivu ne smije se uvjetovati na način da sama po sebi, s obzirom na uvjete koji su s njom povezani ili s obzirom na način financiranja, podrazumijeva neizbježnu povredu prava Unije, a posebno:

a) obvezom korisnika potpore da ima poslovni nastan u određenoj državi članici ili da većina njegovih poslovnih jedinica ima poslovni nastan u toj državi članici

b) obvezom poduzetnika/korisnika potpore da koristi robu proizvedenu ili usluge pružene na državnom području;

c) ograničavanjem mogućnosti korištenja rezultata istraživanja, razvoja i inovacija u ostalim državama članicama.

**5. Učinak poticaja:**

Smatra se da potpora ima učinak poticaja ako je poduzetnik/korisnik potpore podnio pisani zahtjev prije početka rada na projektu odnosno djelatnosti. Zahtjev za potporu mora sadržavati barem sljedeće informacije:

(a) naziv i veličinu poduzetnika;

(b) opis projekta ili djelatnosti, uključujući datume početka i dovršetka;

(c) mjesto održavanja projekta ili djelatnosti;

(d) popis prihvatljivih troškova;

(e) vrstu (bespovratno sredstvo, zajam, jamstvo, povratni predujam ili drugo) i iznos javnog financiranja potrebnog za projekt/djelatnost.

**6.** **Prihvatljive aktivnosti, uvjeti za dodjelu državne potpore i intenzitet potpore:**

**1. POTPORE ZA ULAGANJA U MATERIJALNU IMOVINU ILI NEMATERIJALNU**

 **IMOVINU NA POLJOPRIVREDNIM GOSPODARSTVIMA POVEZANA S**

 **PRIMARNOM POLJOPRIVREDNOM PROIZVODNJOM (članak 14. Uredbe**

 **702/2014)**

**1.1. Ulaganje mora imati barem jedan od sljedećih ciljeva:**

(a) poboljšanje ukupnih rezultata i održivosti poljoprivrednoga gospodarstva, osobito smanjenjem troškova proizvodnje ili poboljšanjem i preusmjerenjem proizvodnje;

(b) poboljšanje prirodnog okoliša, higijenskih uvjeta ili standarda dobrobiti životinja, uz uvjet da predmetno ulaganje nadilazi standarde Unije koji su na snazi;

(c) stvaranje i poboljšanje infrastrukture povezane s razvojem, prilagodbom i modernizacijom poljoprivrede, uključujući pristup poljoprivrednom zemljištu, okrupnjavanje zemljišta i poboljšanje, opskrbu i uštedu energije i vode;

(d) ostvarivanje agro-okolišnih i klimatskih ciljeva, očuvanje biološke raznolikosti vrsta i staništa te povećanje vrijednosti javnog prostora područja mreže Natura 2000 ili drugih sustava visoke prirodne vrijednosti, kako je definirano u nacionalnim ili regionalnim programima ruralnog razvoja država članica, sve dok su ulaganja neproduktivna;

Ulaganje mora biti u skladu sa zakonodavstvom Unije i s nacionalnim pravom dotične države članice o zaštiti okoliša. Potpora za ulaganja za koja je potrebna procjena utjecaja na okoliš u skladu s Direktivom 2011/92/EU podliježe uvjetu da je takva procjena izvršena i da je odobrenje za provedbu predmetnog projekta ulaganja dano prije datuma dodjele pojedinačne potpore.

**1.2. Potporom su obuhvaćeni sljedeći prihvatljivi troškovi:**

 (a) troškovi izgradnje, stjecanja, uključujući leasing, ili poboljšanje nepokretne imovine

* kupnja, građenje i opremanje plastenika i staklenika

**1.3. Potpora se ne dodjeljuje za sljedeće:**

(a) kupnju proizvodnih prava, prava na plaćanja i jednogodišnjeg bilja;

(b) sadnju jednogodišnjeg bilja;

(c) odvodnjavanje

(d) potrošni materijal

(e) analiza tla

(f) osjemenjivanje;

(g) ulaganja za usklađivanje sa standardima Unije, osim potpore dodijeljene mladim poljoprivrednicima unutar 24 mjeseca od osnivanja poljoprivrednoga gospodarstva;

(h) nabavu životinja, osim potpora dodijeljenih za ulaganja prema stavku 3 članku 14. Uredbe br. 702/2014.

Troškovi, osim onih navedenih u stavku 1.2. točci (a) povezani s ugovorima o leasingu, kao što su marža davatelja leasinga, troškovi refinanciranja kamata, režijski troškovi i nadoknade za osiguranje, nisu prihvatljivi troškovi.

Obrtni kapital ne smatra se prihvatljivim troškom.

**1.4. Uvjeti za dodjelu potpora:**

-vrijednost ulaganja iznosi najmanje 5.000,00 kn.

**1.5. Intenzitet potpore po korisniku:**

- do 80 % iznosa prihvatljivih troškova, ali ne više od 30.000,00 kn po korisniku.

**1.6. Kriterij dodjele:**

- zahtjevi za potpore se rješavaju prema redoslijedu dospijeća i do utroška proračunskih sredstava

**-** sukladno članku 4. Uredbe 702/2014 ukupan iznos potpora ne smije prijeći protuvrijednost od 500.000 EUR po poduzetniku po projektu ulaganja.

**2. POTPORE ZA PRENOŠENJE ZNANJA I AKTIVNOSTI INFORMIRANJA (članak**

 **21. Uredbe 702/2014)**

Potpore obuhvaćaju mjere stručnog osposobljavanja i stjecanja vještina uključujući tečajeve, radionice i podučavanje, demonstracijske aktivnosti i aktivnosti informiranja.

Potporama se može obuhvatiti i kratkoročna razmjena znanja o upravljanju gospodarstvom i posjete gospodarstvu.

Potpora za demonstracijske aktivnosti može obuhvatiti relevantne troškove ulaganja.

**2.1. Potporama su obuhvaćeni sljedeći prihvatljivi troškovi:**

- troškovi organizacije stručnog osposobljavanja, mjera stjecanja vještina, uključujući tečajeve, radionice i podučavanje, demonstracijskih aktivnosti ili aktivnosti informiranja.

Potpora iz stavka 2.1. ne uključuje izravna plaćanja korisnicima.

Potpora iz stavka 2.1. isplaćuje se pružatelju usluge prenošenja znanja i aktivnosti informiranja.

Subjekti koji pružaju usluge prenošenja znanja i aktivnosti informiranja imaju odgovarajuće kapacitete u smislu kvalificiranog osoblja i redovitog usavršavanja za izvršavanje ove zadaće. Navedene usluge mogu pružati skupine proizvođača ili druge organizacije, bez obzira na njihovu veličinu.

Potpore su dostupne svim prihvatljivim poduzetnicima u predmetnom području na temelju objektivno utvrđenih mjerila. Ako pružanje usluga iz stavka 1. obavljaju skupine proizvođača i druge organizacije, članstvo u takvim skupinama ili organizacijama ne smije biti uvjet za pristup uslugama. Sav doprinos nečlanova u administrativnim troškovima dotične skupine ili organizacije proizvođača ograničava se na troškove pružanja usluga iz stavka 1.

**2.2. Intenzitet potpore po korisniku:**

- je do 50% prihvatljivih troškova, ali ne više od 5.000,00 kn po korisniku.

**2.3. Kriterij dodjele:**

- zahtjevi za potpore se rješavaju prema redoslijedu dospijeća i do utroška proračunskih sredstava.

**7. Opći uvjeti za dodjelu državnih potpora u poljoprivredi:**

Prihvatljiva ulaganja za dodjelu potpora su ona koja kumulativno ispunjavaju sljedeće uvjete:

- provodi ih prihvatljiv korisnik,

- odnose se na jednu od prihvatljivih aktivnosti unutar mjera javnog poziva,

- realiziraju se na području Općine Vladislavci,

- iznos ukupnih prihvatljivih troškova ne smije biti niži od iznosa minimalnog ulaganja, gdje je

 to propisano,

- potpore moraju imati učinak poticaja,

- nisu financirana iz drugih izvora ili ostalih davatelja državnih potpora,

- u svrhu izračuna intenziteta potpore i opravdanih troškova, svi iznosi koji se koriste trebaju biti iznosi prije svih odbitaka poreza ili kakvog drugog troška. Opravdani troškovi popraćuju se pisanim dokazima koji trebaju biti jasni, konkretni i ažurirani,

- porez na dodanu vrijednost nije prihvatljivo ulaganje, osim ukoliko korisnik ne može tražiti njegov povrat u skladu s važećom zakonskom legislativom,

- najviši ukupni godišnji iznos državne potpore i potpore male vrijednosti u poljoprivredi u 2020. godini koju jedan korisnik može ostvariti po ovom javnom pozivu iznosi 40.000,00 kn.

**8. Postupak dodjele državnih potpora i redoslijed obrade zahtjeva:**

Postupak dodjele državnih potpora predstavlja sveobuhvatni postupak odobravanja potpore koji provodi Jedinstveni upravni odjel Općine Vladislavci temeljem ovog javnog poziva i sastoji se od slijedećih koraka:

1. Popunjavanje odgovarajućeg zahtjeva za dodjelu potpore - Obrazac zahtjeva DIO I
2. Podnošenje potpisanog zahtjeva za dodjelu potpore s pripadajućom dokumentacijom (obvezno se prilaže ponuda/predračun za planirano ulaganje te ostala tražena dokumentacija)
3. Po potrebi, obavještavanje podnositelja o potrebi za dopunu/obrazloženje/ispravak
4. Administrativna kontrola i obrada dopunjenih/ispravljenih zahtjeva za dodjelu potpore
5. Donošenje Odluke o odobrenju projekta i dodjeli potpore s najvišim iznosom potpore i rokom realizacije projekta ili izdavanje Obavijesti o odbijanju zahtjeva za potporu zbog neprihvatljivosti/nepravovremenosti ili Obavijesti o odbacivanju zahtjeva za potporu zbog nedostatnosti sredstava
6. Zaprimanje izvještaja o utrošenim sredstvima sa zahtjevom za isplatu potpore (obvezno se prilažu preslike računa i dokazi o plaćanju)
7. Administrativna obrada zahtjeva za isplatu potpore
8. Isplata potpore
9. Kontrola na terenu.

**DIO II**

**De minimis potpore usklađene s Uredbom Komisije (EU) 1407/2013**

**9. Prihvatljivi korisnici:**

Prihvatljivi korisnici mogu biti poljoprivredna gospodarstva upisana u Upisnik poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, nasadi, stoka, gospodarski objekti i sl.) na području Općine Vladislavci, te poljoprivredna gospodarstva sa sjedištem u Općini Vladislavci i poljoprivrednom proizvodnjom izvan područja Općine Vladislavci, a koja zadovoljavaju kriterije propisane za pojedine aktivnosti.

Poljoprivredno gospodarstvo obuhvaća sljedeće subjekte u poljoprivrednoj proizvodnji: obiteljska poljoprivredna gospodarstva, poljoprivredna gospodarstva, trgovačka društva, obrte i zadruge registrirane za obavljanje poljoprivredne djelatnosti.

Pravo na potpore poljoprivredna gospodarstva ostvaruju na vlastiti zahtjev, a isto traje do iskorištenja osiguranih sredstava u Proračunu Općine Vladislavci za 2020. godinu.

Na javni poziv ne mogu se javiti podnositelji u stečaju i postupku likvidacije (zatvaranja) i oni koji imaju nepodmirene obveze prema Općini Vladislavci odnosno državnom proračunu.

**10. Prihvatljive aktivnosti, uvjeti za dodjelu potpora male vrijednosti i intenzitet potpore:**

**1. POTPORA ZA PRIJAVU DOKUMENTACIJE ZA NACIONALNE I MEĐUNARODNE FONDOVE**

Potpora se ostvaruje za konzultantske usluge pri izradi dokumentacije potrebne za apliciranje na natječaje iz Programa ruralnog razvoja Republike Hrvatske za razdoblje 2014.-2020.

**Uvjet za dodjelu potpore:**

- vrijednost ulaganja minimalno 1.000,00 kn

- račun za izvršene konzultantske usluge

**Intenzitet potpore za korisnike:**

* 50% vrijednosti dokumentiranih troškova bez PDV-a, a najviše do 10.000,00 kn godišnje po korisniku

**Kriterij dodjele:**

* zahtjevi za potpore se rješavaju prema redoslijedu dospijeća i do utroška proračunskih sredstava.

**11. Opći uvjeti za dodjelu potpora male vrijednosti:**

Prihvatljiva ulaganja za dodjelu potpora su ona koja kumulativno ispunjavaju sljedeće uvjete:

-provodi ih prihvatljiv korisnik,

-odnose se na jednu od prihvatljivih aktivnosti unutar mjera javnog poziva,

-realiziraju se na području Općine Vladislavci,

-iznos ukupnih prihvatljivih troškova ne smije biti niži od iznosa minimalnog ulaganja, gdje je

 to propisano,

-prihvatljivi troškovi podmireni su u cijelosti, što se dokazuje ovisno o načinu plaćanja:

* gotovinsko plaćanje – preslika fiskaliziranog gotovinskog računa ispostavljenog na

 Korisnika

* bezgotovinsko plaćanje - preslika računa ispostavljenog na Korisnika plaćenog s poslovnog (ŽIRO) računa Korisnika (bankovni izvod)
* kompenzacija – preslika ovjerene izjave o kompenzaciji svih sudionika kompenzacije i svih računa uključenih u kompenzaciju
* leasing - preslika računa ispostavljenog na Korisnika leasinga i Ugovora o financijskom leasingu

- nisu financirana iz drugih izvora Proračuna Osječko-baranjske županije ili ostalih davatelja državnih potpora

- najviši ukupni godišnji iznos državne potpore i potpore male vrijednosti u poljoprivredi u 2020. godini koju jedan korisnik može ostvariti po ovom javnom pozivu iznosi 40.000,00 kn.

**12. Postupak dodjele potpore male vrijednosti i redoslijed obrade zahtjeva:**

Postupak dodjele potpore predstavlja sveobuhvatni postupak odobravanja potpore koji provodi Jedinstveni upravni odjel Općine Vladislavci temeljem ovog javnog poziva i sastoji se od slijedećih koraka:

1. Popunjavanje odgovarajućeg zahtjeva za dodjelu potpore - Obrazac zahtjeva DIO II
2. Podnošenje potpisanog zahtjeva za potporu s pripadajućom dokumentacijom, a koja je navedena u Obrascu zahtjeva DIO II
3. Administrativna kontrola i obrada zahtjeva za dodjelu potpore
4. Po potrebi, obavještavanje podnositelja o potrebi za dopunu/obrazloženje/ispravak
5. Administrativna kontrola i obrada dopunjenih/ispravljenih zahtjeva za dodjelu potpore
6. Donošenje Odluke o dodjeli potpore odnosno Obavijesti o odbijanju zahtjeva za potporu zbog neprihvatljivosti/nepravovremenosti ili Obavijesti o odbacivanju zahtjeva za potporu zbog nedostatnosti sredstava
7. Isplata potpore
8. Kontrola na terenu.

**III. OPĆI UVJETI ZA PODNOŠENJE ZAHTJEVA I POTREBNA DOKUMENTACIJA TE NAČIN OBRADE ZAHTJEVA I RASPODJELE SREDSTAVA**

Zahtjev za dodjelu potpore podnosi se Jedinstvenom upravnom odjelu u pisanom obliku na obrascu zahtjeva kojeg izrađuje Jedinstveni upravni odjel.

Za potrebe ovog javnog poziva izrađeni su sljedeći obrasci:

* Obrazac zahtjeva DIO I, koji se odnosi na državne potpore sukladno Uredbi 702/2014
	+ Obrazac izvještaja o utrošenim sredstvima/zahtjev za isplatu potpore, koji je vezan uz obrazac zahtjeva DIO I
* Obrazac zahtjeva DIO II, koje se odnosi na potpore male vrijednosti sukladno Uredbi 1403/2017.

Obrasci zahtjeva i izvještaja dostupni su uz objavljeni javni poziv na internetskoj stranici Općine Vladislavci, [www.opcina-vladislavci.hr](http://www.opcina-vladislavci.hr) ili se mogu preuzeti u Jedinstvenom upravnom odjelu.

Podnositelj zahtjeva, ovisno o mjeri za koju podnosi zahtjev, popunjava odgovarajući obrazac zahtjeva, te uz isti zahtjev, prilaže odgovarajuću dokumentaciju, određenu u obrascu zahtjeva i javnom pozivu.

Kod podnošenja zahtjeva za dodjelu državnih potpora – Obrazac zahtjeva DIO I, uz obrazac se obvezno prilaže ponuda/predračun za planirano ulaganje, a nakon donošenja odluke o odobrenju projekta, kojom se između ostalog utvrđuje rok realizacije projekta i dostave izvještaja o utrošenim sredstvima, korisnik počinje s realizacijom projekta. Nakon provedenog projekta, korisnik dostavlja Obrazac izvještaja o utrošenim sredstvima sa zahtjevom za isplatu potpore uz obvezno prilaganje računa i dokaza o plaćanju. Prihvatljivi troškovi moraju biti plaćeni u cijelosti, što se dokazuje ovisno o načinu plaćanja:

* gotovinsko plaćanje – preslika fiskaliziranog gotovinskog računa ispostavljenog na

 Korisnika

* bezgotovinsko plaćanje - preslika računa ispostavljenog na Korisnika plaćenog s poslovnog (ŽIRO) računa Korisnika (bankovni izvod)
* kompenzacija – preslika ovjerene izjave o kompenzaciji svih sudionika kompenzacije i svih računa uključenih u kompenzaciju
* leasing - preslika računa ispostavljenog na Korisnika leasinga i Ugovora o financijskom leasingu.

Kod podnošenja zahtjeva za dodjelu potpora male vrijednosti – Obrazac zahtjeva DIO II, uz obrazac se obvezno prilažu račun i dokazi o plaćanju prihvatljivog troška, koji moraju biti plaćeni u cijelosti kako je opisano u točci 11.

Postupak obrade podnesenih zahtjeva za pojedinu mjeru iz Programa potpora poljoprivredi na području Općine Vladislavci za 2020. godinu provodi Povjerenstvo za potpore na području Općine Vladislavci (u daljnjem tekstu: Povjerenstvo) koje imenuje Općinski načelnik Općine Vladislavci. Povjerenstvo može, po potrebi zatražiti i dodatnu dokumentaciju radi jasnijeg obrazloženja zahtjeva korisnika potpore.

Zahtjevi se rješavaju prema redoslijedu zaprimanja i do utroška proračunskih sredstava.

Na osnovu provedenog javnog poziva i kontrole pristiglih zahtjeva, a na prijedlog Povjerenstva Općinski načelnik Općine Vladislavci donosi Odluku o dodjeli potpora.

Potpore se dodjeljuju u skladu s raspoloživim sredstvima do iskorištenja istih.

**Ukupan iznos svih potpora po jednom poljoprivrednom gospodarstvu iz ovog javnog poziva ne može iznositi više od 40.000,00 kn tijekom jedne kalendarske godine.**

Za isto ulaganje ili mjeru odnosno aktivnost, korisnik može potporu temeljem ovog javnog poziva ostvariti samo jednom.

Sukladno članku 3. Uredbe 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200 000 EUR-a  tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1407/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1407/2013.

Korisnik potpore dužan je omogućiti davatelju potpore kontrolu namjenskog utroška dobivene potpore.

Korisnik koji nenamjenski utroši potrebna sredstva, dužan je odobrena sredstva vratiti i gubi pravo slijedećih pet godina na poticajna sredstva Općine Vladislavci.

**IV. NAZIV I ADRESA TIJELA KOJEM SE ZAHTJEV PODNOSI:**

OPĆINA VLADISLAVCI, Kralja Tomislava 141, Vladislavci, 31404, Vladislavci, s naznakom "ZAHTJEV ZA POTPORU U POLJOPRIVREDI“

**V. VRIJEME TRAJANJA JAVNOG POZIVA**:

**Javni poziv je otvoren do 30. studenoga 2020. godine odnosno do iskorištenja sredstava.**

**VI. INFORMACIJE:**

Jedinstveni upravni odjel Općine Vladislavci, tel. 031 391 250 , email. : vladislavci.tajnik@gmail.com

Detaljnije informacije o potporama u poljoprivredi kao i obrasci zahtjeva dostupni su na službenoj internetskoj stranici Općine Vladislavci [www.opcina-vladislavci.hr](http://www.opcina-vladislavci.hr).

KLASA: 320-01/20-01/10

URBROJ: 2158/07-02-20-1

Vladislavci, 15.06.2020.

Općinski načelnik

 Marjan Tomas